b'\n_START_ARTICLE_\nLitsi\n_START_SECTION_\nPuu ja hedelm\xc3\xa4t\n_START_PARAGRAPH_\nLitsin nahkamaiset lehdet ovat pitki\xc3\xa4 ja kapeita. Ne ovat alussa punertavia mutta muuttuvat vanhemmiten tummanvihreiksi. Ter\xc3\xa4lehdett\xc3\xb6m\xc3\xa4t kukat ovat pieni\xc3\xa4, joko vihert\xc3\xa4v\xc3\xa4n tai kellert\xc3\xa4v\xc3\xa4n v\xc3\xa4risi\xc3\xa4, ja kasvavat suurissa, jopa 75 senttimetri\xc3\xa4 pitkiss\xc3\xa4, ryp\xc3\xa4iss\xc3\xa4._NEWLINE_Itse hedelm\xc3\xa4 on noin saksanp\xc3\xa4hkin\xc3\xa4n kokoinen luumarja, joka muistuttaa et\xc3\xa4isesti mansikkaa. R\xc3\xb6pel\xc3\xb6inen kuori on ohut, melko hauras ja v\xc3\xa4rilt\xc3\xa4\xc3\xa4n joko punertava tai ruskea. Hedelm\xc3\xa4liha on l\xc3\xa4pikuultavan valkoinen ja tuo mieleen s\xc3\xa4il\xc3\xb6tyn hillosipulin._NEWLINE_Maultaan hedelm\xc3\xa4 on raikkaan hapan ja hivenen ryp\xc3\xa4lem\xc3\xa4inen._NEWLINE_Sata grammaa hedelm\xc3\xa4lihaa sis\xc3\xa4lt\xc3\xa4\xc3\xa4 noin 269 kJ (64 kcal) energiaa, 0,9 grammaa proteiinia, 16,4 grammaa hiilihydraatteja ja 0,3 grammaa rasvaa. Litsi on lis\xc3\xa4ksi eritt\xc3\xa4in C-vitamiinipitoinen.\n_START_SECTION_\nKasvuolosuhteet\n_START_PARAGRAPH_\nLitsi viihtyy parhaiten subtrooppisessa tai trooppisessa ilmastossa, jossa sadem\xc3\xa4\xc3\xa4r\xc3\xa4t ja ilmankosteus ovat suuria. Kukkiakseen se tarvitsee viile\xc3\xa4n lepokauden. Kasvi ei kuitenkaan kest\xc3\xa4 kovaa pakkasta._NEWLINE_Litsi pit\xc3\xa4\xc3\xa4 ravinteikkaasta maaper\xc3\xa4st\xc3\xa4, jonka pH:n tulisi olla noin 6-7. Maan tulee olla hyvin vett\xc3\xa4 l\xc3\xa4p\xc3\xa4isev\xc3\xa4\xc3\xa4, sill\xc3\xa4 kasvi ei sied\xc3\xa4 seisovaa vett\xc3\xa4.'